แบงก์ไปรษณีย์ดอกโหด24%
ธนาคารไปรษณีย์ ประเดิมปล่อยกู้ดอก 2% ต่อเดือน หรือ 24%ต่อปี พ่วงเงื่อนไขค้ำประกันกลุ่ม
19 ส.ค. 2554

ธนาคารไปรษณีย์ ประเดิมปล่อยกู้ดอก 2% ต่อเดือน หรือ 24%ต่อปี พ่วงเงื่อนไขค้ำประกันกลุ่ม
นายกรณ์ จาติกวณิช รมว.คลังเปิดเผยว่า ได้มอบนโยบายให้คณะกรรมการบริษัท สินเชื่อ ไปรษณีย์ไทย (สปณ.) ให้เร่งดำเนินการปล่อยสินเชื่อให้กับผู้ที่มีรายได้น้อยอย่างแท้จริงภายในเดือน เม.ย.พ.ค. 2554 ตามที่ได้แจ้งไว้กับคณะรัฐมนตรี (ครม.) โดยจะเริ่มปล่อยสินเชื่อจากทุนเริ่มต้น 50 ล้านบาท ใน 10 สาขานำร่อง ให้กับประชาชนที่มีรายได้เฉลี่ยต่ำกว่าเส้นความยากจน หรือได้ค่าจ้างแรงงานขั้นต่ำ และประชาชนที่ไม่สามารถเข้าถึงแหล่งเงินทุน
สำหรับเงื่อนไขการปล่อยกู้นั้น ผู้กู้ไม่ต้องมีหลักทรัพย์ค้ำประกัน โดยให้กู้เป็นกลุ่มอย่างน้อย 3 คน เพื่อช่วยดูแลกันเองในกลุ่ม โดย สปณ.จะคิดอัตราดอกเบี้ย2% ต่อเดือน หรือ 24% ต่อปี ภายใต้เงื่อนไขการปล่อยกู้กำหนดไว้รายละประมาณ 1 หมื่นบาท โดยมี 10 จังหวัดนำร่องประกอบด้วย จ.เชียงใหม่ พิษณุโลก ศรีสะเกษ อุดรธานี อ่างทอง สระแก้วตาก ปัตตานี สตูล และ กทม.
นายกรณ์ ยอมรับว่า อัตราดอกเบี้ยของ สปณ.มีอัตราที่สูงกว่าดอกเบี้ยเงินกู้ของธนาคารประชาชน เพราะถือว่าเป็นลูกค้าคนละกลุ่ม ในกลุ่มของ สปณ.เป็นลูกค้าที่มีรายได้น้อยจริงๆ ไม่มีหลักทรัพย์ค้ำประกัน จึงถือว่าเป็นลูกค้าที่มีความเสี่ยงมากกว่าปกติ ทำให้ต้องคิดอัตราดอกเบี้ยเงินกู้แพง
สำหรับแหล่งเงินทุนของ สปณ. จะเป็นการกู้แบบอัตราดอกเบี้ยผ่อนปรนจากธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) โดยเฉพาะธนาคารออมสินที่ระดมเงินฝากต้นทุนต่ำได้มากและมีสภาพคล่องเหลือจำนวนมากพอที่จะให้ สปณ. เพื่อปล่อยกู้ได้อย่างไม่มีปัญหา
รมว.คลัง กล่าวว่า หากผู้กู้ที่มีวินัยทางการเงิน เมื่อชำระหนี้ครบตามกำหนด อาจมีการพิจารณาลดหย่อนอัตราดอกเบี้ยในครั้งถัดไปหรือเพิ่มวงเงินกู้มากขึ้นในปีถัดๆ ไป และบางส่วนนำไปสมทบเงินออมในกองทุนการออมแห่งชาติของผู้กู้ เพื่อสร้างความมั่นคงและหลักประกันในชีวิต 
ทั้งนี้ กระทรวงการคลังได้แต่งตั้งนายเอ็นนู ซื่อสุวรรณ อดีตรองกรรมการผู้จัดการ ธ.ก.ส. เป็นประธานกรรมการธนาคารไปรษณีย์ เนื่องจากมีประสบการณ์ด้านไมโครไฟแนนซ์และปล่อยกู้ให้กับกลุ่มรากหญ้ามานาน 
นอกจากนั้น จะสรรหากรรมการบริษัทซึ่งจะมีคนจากทางฝั่งกระทรวงการคลัง กระทรวงเทคโนโลยีสารสนเทศและการสื่อสาร (ไอซีที) และบริษัท ไปรษณีย์ไทย 
การปล่อยกู้ของธนาคารเพื่อนำไปเป็นเงินทุนหมุนเวียนผ่อนชำระเป็นรายเดือนไม่เกิน 1 ปี กรณีที่กู้เต็ม 1 หมื่นบาท จะผ่อนชำระประมาณ 900 บาทต่อเดือนอาจจะให้พนักงานไปรษณีย์เป็นผู้เก็บหนี้ถึงบ้านของลูกหนี้เลยก็ได้